На  основу  члана  39. став (2) тачка 12)   Закона  о  локалној  самоуправи  Републике  Српске (''Службени гласник Републике Српске'', број: 97/16), члана 22. став (1) тачка a) подтачка 1) Закона о заштити и спасавању у ванредним ситуацијама (''Службени гласник Републике Српске'', број 121/12 и 46/17) и члана 27. Статута града Зворник – пречишћени текст (''Службени гласник града Зворник'', број: 5/17) Скупштина града Зворник на 19. редовној сједници одржаној 15.11. 2018. године донијела је,


ОДЛУКУ
о организацији и функционисању цивилне заштите у области заштите и спасавања  у  граду Зворник

I – ОСНОВНЕ ОДРЕДБЕ

Члан 1.
Овом одлуком, у складу са Законом о заштити и спасавању у ванредним ситуацијама („Службени гласник Републике Српске“, број: 121/12 и 46/17), уређује се систем заштите и спасавања (у даљем тексту ЗиС) у ванредним ситуацијама, снаге и субјекти ЗиС, права и обавезе града Зворник, привредних друштава и других правних лица, права и дужности грађана, ванредне ситуације и поступање у ванредним ситуацијама; организација и дјелатност цивилне заштите у систему ЗиС и отклањања последица елементарних непогода и других несрећа, планирање и финансирање система ЗиС, надзор, признања и награде и друга питања од значаја за организовање и функционисање система ЗиС у граду Зворник.

Члан 2.
(1) 'Систем заштите и спасавања је дио система безбедности и интегрисани облик управљања и организовања субјеката и снага система ЗиС на спровођењу превентивних и оперативних мјера и извршавању задатака ЗиС људи и материјалних добара од елементарне непогоде и друге несреће, укључујући и мјере опоравка од њихових последица''. 
(2) Заштита и спасавање људских живота има приоритет у односу на све друге заштите.

Члан 3.
(1) Заштита и спасавање организује се полазећи од процјене угрожености од природних и других несрећа, као што су:
1) Елементарне непогоде - догађаји хидрометеоролошког, геолошког или биолошког поријекла проузроковани дјеловањем природних сила на које људски фактор не може утицати, као што су: земљотреси, поплаве, бујице, олује, јаке кише, атмосферска пражњења, град, суше, одрони или клизања земљишта, снијежни наноси и лавине, екстремне температуре ваздуха, залеђивање водотокова, епидемије заразних болести и појаве штеточина и друге природне појаве већих размјера које могу да угрозе здравље и животе људи или причине штету већег обима. 
2) Техничко-технолошке несреће – удеси су догађаји који су измакли контроли код обављања дјелатности или управљању средствима за рад и рад са опасним материјама, нафтом и њеним дериватима и енергетским гасовима приликом њихове производње, прераде, употребе, складиштења, претовара, превоза или уклањања чија је посљедица угрожавање људи и материјалних добара.
3)  Друге несреће – несреће у друмском, жељезничком, ваздушном или ријечном саобраћају, пожари, рударске несреће, рушење брана, техничко-технолошке несреће и друге несреће које проузрокује човјек својим активностима, ратна дејства, ванредна стања или други облик масовног уништавања људи или материјалних добара.

Члан 4.
(1) Субјекти система ЗиС у граду Зворник су: органи Градске управе, привредна друштва, друга правна лица, предузетници, грађани, удружења, професионалне и друге организације.
(2) Снаге за ЗиС су: Градски штаб за ванредне ситуације, јединице и тимови цивилне заштите града, Полицијска Управа Зворник, Вишенамјенске теренске јединице и екипе Црвеног крста, повјереници ЗиС, професионалне и хитне службе (ватрогасци, медицинске и ветеринарске и друге службе), јединице које формирају привредна друштва и друга правна лица, удружења грађана и друге невладине организације и грађани.
(3) У ванредној ситуацији снаге из става 2. ангажују се према следећем распореду:
1) професионалне и хитне службе (ватрогасци, медицинске и ветеринарске и друге службе) у оквиру својих редовних послова и задатака и припадници Полицијске Управе Зворник,
2) снаге ЗиС према редослиједу који је утврђен планом хитног поступања града Зворник, уколико снаге из тачке а) овог члана нису довољне,
3) грађани, 
4) снаге сусједних и других општина односно градова у складу са споразумима и уговорима и
5) остале снаге у Републици.

Члан 5.
Активности ЗиС садрже провођење:
1) превентивних активности ЗиС,
2) оперативних активности ЗиС,
3) активности које се предузимају у случају непосредне пријетње и ризика од опасности,
4) активности које се предузимају за вријеме ризика од опасности, и
5) активности које се спроводе приликом отклањања последица од настале опасности.

II – ПРАВА И ДУЖНОСТИ ГРАЂАНА, ПРИВРЕДНИХ ДРУШТАВА И
       ДРУГИХ ПРАВНИХ ЛИЦА И ОРГАНА ГРАДА

а) Права и дужности грађана
Члан 6.
Грађани имају право и дужност учествовати у ЗиС од елементарне непогоде и друге несреће, давати материјална средства, обучавати се за личну, узајамну и колективну заштиту, за провођење мјера ЗиС сходно одредбама Закона о заштити и спасавању у ванредним ситуацијама, и одредбама ове одлуке. 

Члан 7.
У извршавању задатака ЗиС, дужни су учествовати радно способни грађани од 18 до 60 година старости - мушкарци, односно од 18 до 55 година -жене. 

Члан 8.
Припадницима заштите и спасавања издаје се индентификациони документ припадника јединице цивилне заштите.

Члан 9.
(1) Грађани који буду позвани на вршење задатака заштите и спасавања имају право на новчану накнаду (изгубљена зарада, превоз, смјештај и исхрану) - сходно одредбама Закона о заштити и спасавању у ванредним ситуацијама. 
(2) Средства за накнаду - из става 1. овог члана, обезбјеђују се у Буџету града Зворник, а исплаћује их орган који је извршио ангажовање. 

б) Права и дужности привредних друштава и других правних лица
Члан 10.
(1) Привредна друштва и друга правна лица на подручју града Зворник која обављају дјелатност из области здравства, образовања, ветеринарства, стамбених и комуналних дјелатности, водопривреде, шумарства, пољопривреде, хемијске индустрије, грађевинарства, енергетике, транспорта, снабдјевања, угоститељства, ватрогаства, хидрометеорологије, сеизмологије, екологије и других области у којима се обављају дјелатности из области заштите и спасавања дужна су да организују и спроводе послове ЗиС у складу са Законом и овом Одлуком.
(2) Градоначелник ће сходно Закону и на основу процјене угрожености од елементарне непогоде и друге несреће, посебном Одлуком, одредити привредна друштва и друга правна лица која су обавезна поступати у складу са чланом 23. Закона о заштити и спасавању у ванредним ситуацијама, и овом Одлуком.
(3) Привредна друштва и друга правна лица – одређена Одлуком из става 2. овог члана, дужна су проводити одговарајуће припреме, радити процјену и планове ЗиС од елементарне непогоде и друге несреће; упознавати своје раднике са планираним активностима и мјерама ЗиС; формирати, обучавати и опремати јединице и тимове ЗиС, те обавјештавати Службу цивилне заштите града Зворник о евентуалним промјенама – везано за организацију и дјелатност са којом се баве.
(4) Руководилац привредног друштва и другог правног лица одговоран је за провођење мјера и задатака ЗиС.

Члан 11.
У припреми и спровођењу задатака из области ЗиС у оквиру своје редовне дјелатности обавезно учествује Градска организација Црвеног крста, хуманитарне и друге организације и удружења грађана у складу са Законом и овом Одлуком.

в) Права и дужности органа града

1. Скупштина града
Члан 12.
У остваривању права и дужности у области ЗиС, Скупштина града има следеће надлежности:

1) доноси Одлуку о организацији и функционисању цивилне заштите у области ЗиС и обезбјеђује њено провођење у складу са јединственим системом ЗиС Републике,
2) доноси  Процјену угрожености од елементарне непогоде и друге несреће,
3) доноси Програм развоја цивилне заштите града у области ЗиС,
4) доноси  Одлуку о формирању Градског штаба за ванредне ситуације,
5) доноси Одлуку за одређивање локације за уништавање експлозивних средстава заосталих из рата убојних средстава и мина,
6) планира и утврђује изворе финансирања за извршавање задатака цивилне заштите у области ЗиС на нивоу града,
7) разматра стање у области ЗиС и
8) врши и друге послове из области ЗиС.

2. Градоначелник
Члан 13.
Градоначелник у оквиру својих права и дужности у области ЗиС:

1) предлаже доношење Одлуке о организацији и функционисању цивилне заштите у области ЗиС,
2) управља системом цивилне заштите у области ЗиС у граду, 
3) предлаже Процјену угрожености од елементарне непогоде и друге несреће,
4) предлаже Програм за смањење ризика од елементарне непогоде и друге несреће, 
5) доноси План заштите и спасавања од елементарне непогоде и друге несреће,
6) организује и спроводи послове осматрања, обавјештавања и узбуњивања на нивоу града, 
7) именује Градски штаб за ванредне ситуације и оснива јединице и тимове цивилне заштите,
8) именује и разрјешава командире јединица и тимова цивилне заштите и повјеренике ЗиС,
9) доноси Годишњи план обуке и оспособљавања штаба за ванредне ситуације, јединица и тимова цивилне заштите и повјереника ЗиС у складу са Планом обуке и оспособљавања снага за ЗиС у Републици,
10) усаглашава и верификује планове Управе цивилне заштите за деактивирање специфичних експлозивних средстава заосталих из рата,
11) наређује поступање по плану приправности,
12) проглашава ванредну ситуацију и стање елементарне непогоде и друге несреће на подручју града,
13) наређује мобилизацију и употребу снага и средстава за ЗиС,
14) наређује узбуњивањe,
15) наређује евакуацију и збрињавање у случају елементарне непогоде и друге несреће,
16) доноси одлуку којом одређује привредна друштва и друга правна лица која су обавезна поступати у складу  са чланом 23. Закона о заштити и спасавању у ванредним ситуацијама,
17) доноси Одлуку о формирању комисије за процјену штете проузроковане елементарном непогодом и другом несрећом,
18) подноси извјештаје Скупштини града о стању у области ЗиС,
19) закључује уговоре о извршавању задатака цивилне заштите у области ЗиС,
20) доноси Одлуку о упућивању помоћи сусједним и другим јединицама локалне самоуправе које су погођене елементарном непогодом и другом несрећом,
21) извршава наредбе Републичког штаба за ванредне ситуације,
22) остварује сарадњу са Управом цивилне заштите и начелницима сусједних и других јединица локалне самоуправе по питањима од заједничког интереса за ЗиС и
23) врши и друге послове из области ЗиС.

3. Служба цивилне заштите
Члан 14.
Служба цивилне заштите Градске управе Зворник врши стручне, управне и друге послове:

1) израђује Процјену угрожености од елементарне непогоде и друге несреће,
2) израђује Програм за смањење ризика од елементарне непогоде и друге несреће на подручју града,
3) израђује План заштите и спасавања од елементарне непогоде и друге несреће,
4) припрема Одлуку о организацији и функционисању цивилне заштите у систему ЗиС,
5) организује, прати и реализује обуку грађана из области личне, узајамне и колективне заштите у сарадњи са Градским штабом за ванредне ситуације,
6) организује, прати и реализује обуку снага цивилне заштите у сарадњи са Градским штабом за ванредне ситуације,
7) организује и координира спровођење мјера и задатака цивилне заштите у области ЗиС,
8) врши координацију дјеловања субјеката од значаја за ЗиС у случају елементарне непогоде и друге несреће у граду;
9) предлаже годишњи план обуке и оспособљавања Градског штаба за ванредне ситуације, јединица и тимова цивилне заштите и повјереника ЗиС,
10) предлаже програм самосталних вјежби и израду елабората за извођење вјежби ЗиС, органа управе, привредних друштава и других правних лица,
11) води евиденцију припадника цивилне заштите и врши њихово распоређивање у јединице и тимове цивилне заштите и повјереника ЗиС у сарадњи са Градским штабом за ванредне ситуације,
12) води евиденцију материјално-техничких средстава грађана, привредних друштава и других правних лица и служби која се могу ставити у функцију цивилне заштите,
13) учествује у набавци средстава и опреме за ЗиС за потребе јединица и тимова цивилне заштите и грађана и води бригу о њиховој исправности, чувању и употреби,
14) даје стручна упутства грађанима, привредним друштвима и другим правним лицима по питањима  ЗиС,
15) информише јавност о опасностима од елементарне непогоде и друге несреће и мјерама и задацима ЗиС,
16) подноси извјештаје и информације Градоначелнику и Управи цивилне заштите,
17) предлаже локације за уништавање ЕСЗР, 
18) води прописану базу података и друге евиденције и 
19) врши и друге послове из области ЗиС.

4. Организационе јединице Градске управе

Члан 15.
Организационе јединице Градске управе у оквиру свог дјеловања у области ЗиС:

1) израђују процјену угрожености и план заштите и спасавања од елементарне непогоде и друге несреће у  оквиру своје надлежности,
2) организују, планирају и обезбјеђују провођење превентивних мјера ЗиС, и предлажу мјере и активности за њихово унапређење,
3) врше контролу провођења мјера за спречавање елементарне непогоде и друге несреће или отклањање посљедица у области из своје надлежности,
4) утврђују штете настале од посљедица елементарне непогоде и друге несреће у области из своје надлежности,
5) достављају податке Служби цивилне заштите Града Зворник од значаја за планирање, организовање и провођење мјера ЗиС,
6) врше стручне послове за потребе цивилне заштите – који се односе на ангажовање служби, привредних друштава и других правних лица у ЗиС, и 
7) обављају и друге послове за потребе ЗиС.
 
III – ОРГАНИЗАЦИЈА И ФУНКЦИОНИСАЊЕ ЦИВИЛНЕ ЗАШТИТЕ ГРАДА ЗВОРНИК
Члан 16.
(1) Цивилна заштита града Зворник у систему заштите и спасавања организује се у складу са Законом о заштити и спасавању у ванредним ситуацијама, Процјеном угрожености људи и материјалних добара од елементарне непогоде и друге несреће на подручју града и овом одлуком.
(2) Организовање и функционисање цивилне заштите на територији града заснива се на:

1) провођењу личне, узајамне и колективне заштите,
2) провођењу мјера и задатака ЗиС,
3) руковођењу, одлучивању и координацији у ЗиС у ванредним ситуацијама,
4) организованости и спремности јединица и тимова цивилне заштите,
5) ангажовању привредних друштава и других правних лица која у оквиру својих редовних дјелатности проводе мјере и задатке ЗиС,
6) вршењу попуне, материјалном опремању, обучавању, оспособљавању, мобилизацији и активирању снага цивилне заштите.

Члан 17.
За потребе личне, узајамне и колективне заштите надлежни органи града, привредна друштва и друга правна лица, власници и корисници стамбених зграда обезбјеђују и држе у исправном стању потребна средства и опрему.

Члан 18.
(1) Носиоци цивилне заштите у граду (органи, привредна друштва и др. правна лица, професионалне и друге организације) припремају и спроводе мјере ЗиС:
1) превентивне мјере;
2) мјере ЗиС у случају непосредне опасности од елементарне непогоде и друге несреће;
3) мјере ЗиС када наступе елементарне непогоде и друге несреће и 
4) мјере ублажавања и отклањања непосредних посљедица елементарне непогоде и друге несреће.
(2) Мјере и активности цивилне заштите у систему ЗиС утвђују се плановима ЗиС које доноси град, привредна друштва и друга правна лица.

Члан 19.
(1) У циљу ЗиС људи и материјалних добара од опасности изазваних елементарном непогодом или другом несрећом спроводе се следећи послови и задаци:
1) осматрање, обавјештавање и узбуњивање,
2) склањање људи и материјалних добара,
3) заштита од удеса,
4) евакуација,
5) збрињавање угрожених и настрадалих,
6) радиолошко – хемијска и биолошка заштита и противепидемиолошка заштита,
7) заштита и спасавање из рушевина,
8) заштита и спасавање на води и под водом,
9) заштита и спасавање од пожара, 
10) заштита и спасавање од ЕСЗР-а и мина, 
11) прва медицинска помоћ, 
12) заштита и спасавање животиња и намирница животињског поријекла, 
13) асанација терена, 
14) заштита животне средине,
15) заштита биља и биљних приозвода.
(2) Осим наведених послова и задатака из става 1. овог члана могу се планирати, припремати и спроводити и други послови и задаци у систему ЗиС.


Члан 20.
(1) За руковођење и координацију у активностима ЗиС у ванредним ситуацијама на подручју града, те за обављање  и других послова у ЗиС у складу са Законом и Одлуком Скупштине Града  формира се Градски штаб за ванредне ситуације као оперативно стручни орган.
(2) Градски штаб за ванредне ситуације има команданта, замјеника команданта, начелника и чланове штаба.
(3) Командант Градског штаба за ванредне ситуације је градоначелник.
(4) Именовање и разрјешавање замјеника, начелника и чланова Градског штаба врши се на основу Рјешења градоначелника.

Члан 21.
Градски штаб за ванредне ситуације сходно Закону, обавља сљедеће послове:
1) руководи и координира рад субјеката и снага система ЗиС у ванредним ситуацијама на спровођењу утврђених задатака,
2) руководи и координира спровођење мјера и задатака  ЗиС,
3) разматра и даје мишљење на приједлог Процјене угрожености и приједлог Плана заштите и спасавања од елементарне непогоде и друге несреће,
4) прати стање и организацију ЗиС и предлаже мјере за њихово побољшање, 
5) наређује употребу снага за ЗиС, средстава помоћи и других средстава која се користе у ванредним ситуацијама,
6) ради на редовном информисању и обавјештавању становништва о ризицима, опасностима и предузетим мјерама,
7) прати организацију, опремања и обучавања јединица и тимова за ЗиС, овлашћених, оспособљених правних лица,
8) процјењује угроженост од настанка ванредне ситуације и предлаже градоначелнику проглашење ванредног стања,
9) доноси приједлоге, закључке и препоруке,
10) сарађује са штабовима за ванредне ситуације сусједних јединица локалне самоуправе, 
11) разматра и предлаже доношење Одлуке о организацији заштите и спасавања на подручју града и
12) ангажује оспособљена правна лица и друге организације од значаја за град.

Члан 22.
(1) Град може, у складу са могућностима, у оквиру Градског штаба за ванредне ситуације, да оснује оперативно - комуникативни центар у сврху спровођења задатака осматрања, обавјештавања и узбуњивања који ради непрекидно.
(2) Оперативно – комуникативни центар града обавезно се активира у случају елементарне непогоде и друге несреће одлуком Градоначелника.

Члан 23.
(1) У мјесним заједницама, насељеним мјестима, дјеловима насеља, стамбеним зградама, привредним друштвима и другим правним лицима одређују се повјереници ЗиС.
(2) Повјереници у мјесним заједницама односно насељеним мјестима предузимају непосредне мјере и активности за учешће грађана у спровођењу самозаштите и учествују у свим активностима ЗиС које се проводе у акцијама ЗиС људи и материјалних добара на одређеном подручју.
(3) Повјереници у органима, привредним друштвима и другим правним лицима предузимају мјере и активности на учешћу радника у спровођењу личне, узајамне и колективне заштите и мјера заштите ради спасавања људи и материјалних добара у зградама и објектима за које су задужени.
(4) Повјеренике на територији града именује и разрјешава градоначелник, а у привредном друштву и другом правном лицу, директор односно други надлежни орган одређен општим актом.

Члан 24.
(1) У складу са Законом а на основу Поцјене угрожености људи и материјалних добара од елементарне непогоде и друге несреће, потреба и могућности, Град Зворник формира јединице и тимове цивилне заштите које се опремају и оспособљавају као оперативне снаге ради непосредног ангажовања на извршавању задатака ЗиС.
(2) Јединице цивилне заштите оснивају се као јединице опште и специјализоване намјене.

Члан 25.
(1) Специјализоване јединице цивилне заштите оснивају се, опремају и обучавају ради извршавања сложенијих задатака ЗиС чији припадници при вршењу тих задатака морају имати одговарајуће стручно знање и користити одговарајућа техничка средства и опрему.
(2) Град Зворник, у складу са Процјеном угрожености и потребама оснива специјализоване јединице цивилне заштите за:

1) заштиту од пожара,
2) заштиту од поплава и несрећа на води и под водом,
3) прву медицинску помоћ
4) РХБ заштиту
5) заштиту и спасавање из рушевина
6) заштиту животиња и намирница животињског поријекла и 
7) асанацију терена
8) евакуацију и збрињавање
(3) По потреби могу се оснивати и друге специјализоване јединице цивилне заштите.

Члан 26.
(1) Одлуку о оснивању, врсти, величини и броју јединица и тимова цивилне заштите града као и именовању и разрјешењу командира јединица доноси градоначелник.
(2) Одлуку о оснивању, величини, врсти и броју јединица цивилне заштите у привредним друштвима и другим правним лицима, чија је редовна дјелатност од непосредног значаја за ЗиС, доноси орган утврђен општим актом привредног друштва или другог правног лица.

Члан 27.
(1) У складу са Законом, обвезнике ЗиС – цивилне заштите на њихове дужности у јединице и тимове цивилне заштите и повјеренике ЗиС распоређује Служба цивилне заштите у сарадњи са Градским штабом за ванредне ситуације.
(2) У јединице и тимове цивилне заштите распоређују се обвезници цивилне заштите који имају одговарајуће психофизичке и здравствене способности и одговарајуће стручно знање.

Члан 28.
(1) У провођењу мјера и задатака ЗиС са људским и материјално – техничким ресурсима ангажују се привредна друштва и друга правна лица која обављају дјелатности од значаја за ЗиС.
(2) Град може са физичким лицима, организацијама, службама и удружењима грађана, привредним друштвима и другим правним лицима која посједују посебна и специјалистичка знања, способности или материјално – техничка средства и опрему од значаја за ЗиС, закључити уговор о ангажовању на провођењу мјера и задатака ЗиС.



Члан 29.
(1) Штаб за ванредне ситуације, јединице и тимови цивилне заштите као и повјереници ЗиС опремају се одговарајућом опремом и матријално техничким средствима која су неопходна за њихову личну заштиту и за извршење задатака.
(2) Приликом извршавања задатака ЗиС припадници штаба, јединица и тимова цивилне заштите и повјереници ЗиС носе одјећу заштите и спасавања, на којој је на видном мјесту истакнут знак ЗиС.
(3) Средства и опрема из става 1. овог члана обезбјеђују се набавком нових средстава и опреме и узимањем средстава и опреме из пописа од привредних друштава и других правних лица, јавних установа, организација и грађана.

Члан 30.
(1) Припадници штаба за ванредне ситуације, јединице и тимови цивилне заштите као и повјереници ЗиС обучавају се и оспособљавају за извршење задатака ЗиС.
(2) Кадрови ЗиС дужни су да се обучавају на специјалистичким курсевима који се организују по потреби.
(3) Наставне планове и програме обучавања и оспособљавања доноси директор РУЦЗ РС, а у складу са њим, Годишњи план обуке и оспособљавања Градског штаба за ванредне ситуације, јединица и тимова цивилне заштите и повјереника ЗиС града Зворник, доноси градоначелник. 

Члан 31.
(1) Обучавање и оспособљавање Градског штаба за ванредне ситуације, јединица и тимова цивилне заштите и повјереника ЗиС у граду као и грађана за личну и узајамну заштиту, обавља Служба цивилне заштите у сарадњи са Градским штабом за ванредне ситуације.
(2) Припадници ЗиС из става 1. овог члана позивају се на обуку писменим позивом који се уручује 15 дана прије почетка обуке.

Члан 32.
(1) Када процијени да постоји опасност од елементарне непогоде и друге несреће Градски штаб за ванредне ситуације и други органи надлежни за ЗиС на подручју града обавезни су предузети мјере приправности предвиђене планом заштите.
(2) Мобилизацијом се по наређењу градоначелника у складу са плановима заштите врши организовано активирање и употреба снага и средстава ЗиС на подручју града.
(3) Мобилизација започиње од момента наређења мобилизације а завршава се у времену одређеном планом мобилизације.

Члан 33.
Власници и корисници опреме односно материјално - техничких средстава у граду дужни су опрему и средства заједно са потребним људством у случају потребе, односно када то захтијевају потребе ЗиС ставити на располагање Служби цивилне заштите града.

IV – ПРОГРАМИРАЊЕ И ПЛАНИРАЊЕ СИСТЕМА ЗАШТИТЕ И СПАСАВАЊА

Члан 34.
Градска скупштина доноси Програм развоја цивилне заштите у области ЗиС у коме се одређују циљеви, задаци, начин остваривања као и смјернице у области ЗиС у граду.

Члан 35.
(1) Плановима ЗиС обезбјеђује се организовано и усклађено дјеловање за спречавање несрећа, односно смањења последица и обезбјеђење основних услова за живот у случају елементарне непогоде и друге несреће.

(2) План заштите и спасавања од елементарне непогоде и друге несреће града Зворник садржи:
1) Процјену угрожености од елементарне непогоде и друге несреће,
2) планирање превентивног дјеловања,
3) планирање приправности,
4) планирање мобилизације,
5) планирање хитног поступања.
(3) План заштите и спасавања од елементарне непогоде и друге несреће по методологији коју доноси Влада Републике Српске израђује Служба цивилне заштите у сарадњи са Градским штабом за ванредне ситуације а доноси га градоначелник.

Члан 36.
Програм и План Града из члана 34. и 35. ове одлуке морају бити усаглашени са Републичким Програмом заштите и спасавања и Планом заштите и спасавања од елементарне непогоде и друге несреће у Републици Српској.

V – ФИНАНСИРАЊЕ ЗАШТИТЕ И СПАСАВАЊА

Члан 37.
(1) Градска скупштина планира и утврђује изворе финансирања активности цивилне заштите у области ЗиС.
(2) Град сходно Закону у свом буџету планира и издваја 2% посебних средстава, од којих се 50% користи за предузимање превентивних активности а 50% за опремање и обуку структура ЗиС и о издвојеним и утрошеним средствима информише Републичку управу цивилне заштите.

Члан 38.
Град финансира:

1) припремање, опремање, обуку и рад Градског штаба за ванредне ситуације, јединица и тимова цивилне заштите и повјереника ЗиС града и њихове трошкове учешћа у спровођењу мјера ЗиС,
2) прилагођавање и одржавање склоништа и других заштитних објеката,
3) обуку становништва у области ЗиС,
4) санирање дијела штета насталих од елементарне непогоде и друге несреће у складу са материјалним могућностима и одлуком надлежног органа града,
5) надокнаду грађанима, привредним друштвима и другим правним лицима чија су материјална средства узета ради збрињавања настрадалог и угроженог становништва односно извршавања задатака ЗиС и
6) друге потребе ЗиС у складу са Законом и другим прописима.

VI – ЗАВРШНЕ ОДРЕДБЕ

Члан 39.
Ступањем на снагу ове одлуке престаје да важи Одлука о организацији и функционисању цивилне заштите у области заштите и спасавања у општини Зворник, број 01-022-122/13, од 27.06.2013. године („Службени гласник општине Зворник“, број 7/13).

Члан 40.
Ова одлука ступа на снагу осмог дана од дана објављивања у „Службеном гласнику Града Зворник“.





Број:  01-022-105/2018                                                                                    ПРЕДСЈЕДНИК
Датум: 15. новембар 2018. године                                                            СКУПШТИНЕ  ГРАДА
З в о р н и к                                                                                     
                                                                                                                    Мерсад Мехмедовић

